Ich, Uͤli Meiger von Vilingen, undervogt des ampts uff Boͤtzberg, beken̄ offenlich mitt disem brief, das ich anstatt
des edeln und strengen hern, her Marquarts von Baldegg, ritters, hern zuͦ Schenkemberg, mins gnedigen hern, vō
bevelchens wegen des ersamen Hansen Gowensteins, obervogts der jetzgen̄ herschaft, ze Vilingen, im dorf an offner,
frigen strass mitt offem, verbānen gericht offenlich zegericht gesessen bin uff mentag nechst vor santt Johans tag
ze sùngichten, do man zalt von Cristi gebùrt vierzechenhundert und sechzig jar und in verbannē gericht komen
sind und sich mitt fùrsprechn̄ nach des gerichts gewonheit gestelt habent ✳ der erber, geistlich herˀ, her Paulus Herter, ✳
jetz gardian des klosters zuͤ Kùngsfelden, anstatt sin selbs und des convents daselbs, ✳ einer, ✳ und der andern sit ✳ Peter ✳
Toͤltzner, burger ze Brugg, anstatt Uͦlrich Zollers, sins tochtermans, und mitt sinē vollen gewalt. ✳ und offnet den jetzgenant Peter Toͤltzner durch sinē fùrsprechen, wie der genempt Uͦlrich Zoller, siner tochter man, un̄ er mitt im un̄ von
sinen wegen verdaͧchtlich und wissentlich eins steͣten, vesten und ewigen koufs fùr sich und all sin erben recht un̄ redlich
verkouft und ze kouffen geben hetten, und er gab ouch also mitt sinē gewalt und an siner statt ingericht ze kouffent ✳ den
genempten hern gardian und convent des klosters zuͦ Kùngsfelden zuͦ handen desselben ir klosters, ouch ir un̄ ir nachkomen daselbs umb fùnfzechen Rinsch guldin, die er, derselb Uͦlrich Zoller, siner tochtˀ man, darub̄ von inen bar ingenomē un̄
in sin und siner erben nutz und notdurft bekert hab, ein mùtt kernengelts jerlichs und ewigs zinsz, uff, von und ab disen ✳
hienachgenempten stucken und guͤtern. des ersten, fùnf jucharten acker ze Lufar und daumb gelegen, sind eigen und unbekùmbert bisz an
den zechenden, ✳ dero lit ein halb juchart acker daselbs vor der Ow an dem graben, trett uff den roggēacker. item ein juchart acker stost uff
den Ow Weg daselbs und trett uff des Huͤbers von Brugg acker. ✳ aber ein halb juchart acker, vor der Ow gelegen und trett uff des Wùls acker
daselbs, so herschaft guͦt ist. ✳ aber ein halb juchart acker an der boͧmrise, nebent Hēman Haberschers acker. ✳ aber ein juchart acker in den obˀn hof
ackern gelegen, trett uff Hēman Haberschers acker daselbs. aber ein halb juckart acker under der kilchhalden daselbs, daruf trett Blatners acker.
aber ein halb juchart acker vor dem hard, ✳ trett uff des Stāpffers acker. und aber ein halb juchart acker daselbs vorm hart am Toten Weg gelegen, sind die fùnf jucharten, vorgen̄t, ✳ so den̄ fùro uff, von und ab einer rùti ze Lufar underm hag stost ander von Brugg Ow ✳ und gilt ein halb
fiertel haber boden zins und ist suss eigen bisz an den zechenden. und aber den̄ ein matt ze Lufar an dem schutz gelegen, ist ein halb man̄werck
und eigen bisz an den zechenden. und die jetzgen̄ stuck und guͤter alle sond ouch gemeinlich und unvˀscheidenlich mitt aller ir rechtūg, harkomen
und zuͤgehoͤrd umb und fùr den obgen̄ zinsz, den mùtt kernegelts, haft verbunden und gnùg sin, ✳ ouch der hinfùr alle jar je uff santt Martinstag
zuͦ rechtem, guͦtē, gengē und gebn̄ zinsz und nach zinszrecht von Uͦlrich Zoller, sinen erben und nachkomen, so die stuck und guͤter je in̄habent, davon
den obgen̄ hern und irm kloster zù Kùngsfelden und irn nachkomen daselbs usgericht und bezalt, ✳ ouch die stuck und guͤter nitt fùro beladen, noch
dehein endrung jetz, noch hinfùr, darin̄ noch mitt fùrgenomen werden, den̄ den hern und irm kloster zuͦ Kùngsfeld und irn nachkomen an disem irm
kouff und zinsz, wie vor stat, gantz àn schaden. und also nach soͤlicher offnūg und vergicht disz koufs, wie vor stât, ✳ ist ouch diser kouff, als vor staͧt,
ingericht von Peter Toͤltzner anstatt und mitt gewalt Uͦlrich Zollers, sins tochermans, vilgen̄t, und fùr in̄ und sin erbn̄ an min, des obgen̄ richters,
hand und des gerichts stab von des gerichts wegen ledklich ufgebn̄, und des also und fùr ledig eigen bisz anden zechenden und darzuͦ von der rùti, das halb
fiertel haber gelts boden zinsz ✳ recht wer zuͦ sind, und den koͤuffern und irn nachkomen guͦt, sicher werschaft nach recht zetuͦnd, ouch hiewider niemˀ zekomēt,
zeredent, zetuͦnd noch zesind versprochn̄. ✳ und daruf dem obgen̄ minē hˀn, dem gardian, ✳ anstatt und zuͦhanden sin ✳ und des klosters und convents
zuͦ Kùngsfelden und ir nachkomen ✳ der kouff also von mir, dem richter, obgen̄t, ingeanttwurt und damitt der kouff gantz volfuͤrt und besteͣt, alles mitt
aller sicherheit und gewarsami, worten, wercken und alles des, so her zuͦ notdurftig was, und als das und der kouf hinfùr ewklich kraft habn̄ und stet belibē
sol und mag aͧn alles bekrencken und widertriben, ✳ alles nach recht, sitt und gewonheit des gerichts des amptz uff Boͤtzberg, und als das ✳ mitt einhelligen urteiln zuͦ recht erteilt und gesprochen ist, ✳ luter ân all geverd. und sind hiebi ingericht und des urteilsprecher gewesen die erbern Hans Kilchˀr,
Hans, ✳ Uͤli und Werna Maͤni, Hans von Rein, Uͤli Vogt, Hartman Karli von Vilingē und ander erber lùt, ✳ und des alles zuͦ warem, vestem urkùnd
hat der obgen̄t vogt, Hans Gowenstein, sin insigel von des gerichts, ir und miner bett wegen, im und sinē erben aͧn schaden, offenlich gehenckt andisen brieff, der den obgen̄ hern und kloster zuͦ Kùngsfeld nach mins hern, des gardians, vorgen̄t muͦtung ✳ mitt urteil vom gericht also zuͦgebn̄ erteilt ist des tags und jars als vor staͧt. ✳